Versindaba » Blog Archive Desmond Painter. Vroue van Vermeer : Versindaba
Desmond Painter. Vroue van Vermeer
Dit is hoogtyd dat ek ook 'n bydrae lewer tot hierdie maand se blogfokus. Teoreties het ek nie veel oor die onderwerp te sê nie, dus wil ek nie méér doen as om bloot in die komende dae 'n aantal beeldgedigte hier te plaas wat op verskillende maniere tot my spreek nie.
Die eerste gedig wat ek wil plaas is deur T.T. Cloete. Dit handel oor een van my gunstelingskilders, Johannes Vermeer. Ek moet dalk begin deur te sê (te bieg, eintlik) dat ek oor die algemeen nie 'n groot aanhanger van Cloete se poësie is nie. Dit is nie dat ek nié van sy werk hou nie, of dat ek dink dit is van mindere kwaliteit nie. Inteendeel, ek is heeltemal onder die indruk van sy groot talent en die belangrikheid van sy digterskap binne die konteks van die Afrikaanse poësie. Daarvan hoef ek darem nie oortuig te word nie.
Dit is net dat ek nog nooit by die lees van Cloete daardie onmiddelike resonansie ervaar het wat my ervaring van sekere ander digters, skrywers en komponiste se werk kenmerk en (vir my) spesiaal maak nie. Anders gestel, Cloete beïndruk my, maar ek het nog nooit op 'n meer emosionele vlak vir hom 'geval' nie. Dit is nou maar net so: sekere digters spreek jou op bepaalde fases van jou lewe direk aan, en dit het min te make met hoe toeganklik of onmiddelik verstaanbaar hulle gedigte is. Miskien, wie weet, lê 'n meer betekenisvolle encounter met T.T. Cloete nog vir my voor. Ek hoop so.
Natuurlik is daar individuele gedigte van Cloete wat tot my spreek. Sy 'Vroue van Vermeer' (uit Driepas, 1989), byvoorbeeld, is beslis een van my gunsteling beeldgedigte in Afrikaans. Dit is soveel meer as bloot 'n digterlike beskrywing van 'n skildery (of, in hierdie geval, skilderye). Dit is niks minder nie as 'n kunshistoriese besinning in versvorm; 'n meesterlike interpretasie en ontsluiting van die samespel van temas, tegnieke en effekte in Vermeer se skilderye:
Tags: Johannes Vermeer, TT Cloete
Monday, March 15th, 2010 | Uncategorized.
2 Kommentare op "Desmond Painter. Vroue van Vermeer"
March 21st, 2010 at 21:28
'n Digter wat so 'n gedig kan skryf, is groot. Dit is slim, aangrypend – trouens meer as 'n kunshistoriese ontsluiting. Dit word eweneens 'n kommentaar op gender-ongelykhede. Die man is op reis; sy bly agter. Joan Hambidge
March 22nd, 2010 at 06:20
Hallo Joan. Ja, ek stem saam. 'n Yslike gedig. Dit laat my altyd sleg voel dat ek nog nie hard genoeg werk gemaak het van Cloete nie. Nou is seker 'n goeie tyd! Dat dit ook 'n kommentaar is op gender-ongelykhede: ek stem saam. Benewens kunshistories sou mens dit ook histories en sosiologies kan lees. Hier is 'n hele politiek van 'gendered' ruimtes te lees.